O ne a raya morwaawe a re: “Ga ba na beine.” O ne a lebeletse gore a dire eng? Ga re tlhomamisege mme gone o ne a itse gore morwaawe o ne a ka dira dilo tse dikgolo. Gongwe o ne a lebeletse gore o tla simolola ka nako eo. Tota e bile o ne a mo raya a re, “Morwaaka, tsweetswee dira sengwe ka kgang eno!” Karabo ya ga Jesu e tshwanetse ya bo e mo gakgamaditse. O ne a re: “Ke dirang ka wena, mosadi?” Ga se gore mafoko ano a ga Jesu a ne a sa bontshe tlotlo, le fa gone a ile a tlhaloganngwa ka tsela e e seng yone. Le fa go ntse jalo, mafoko a gagwe a ne a bontsha kgakololo e e molemo. Jesu o ne a gopotsa mmaagwe gore tota go ne go se sepe se a neng a ka se bua mo tseleng e a neng a dira bodiredi jwa gagwe ka yone; eo e ne e le tiro ya ga Rraagwe e bong Jehofa.